Markus 5: 21 – 43.
Twee gelyk – stom van verbasing.
Die manier waarop Jesus met 'n siek vrou werk en aan 'n dogtertjie nuwe lewe gee, gee vir ons die vrymoedigheid om met ons grootste en ernstigste krisisse na Hom toe te gaan.
Markus gebruik in sy Evangelie 'n metode om 'n "verhaal binne 'n verhaal" te plaas. Hierdie tegniek verhoog nie net die spanningslyn nie, maar elke aspek van die storie help om die ander te verklaar.
Die twee vroue se verhale speel albei oor twaalf jaar af (v 25 en 42). Die dogter word groot in die huis van 'n man met aansien. Sy naam en status word genoem. Die vrou is onrein solank sy bloedvloeiing het. Volgens die gebruike in Israel (Deut. 15:19-30) moes niemand aan haar of haar klere raak nie, want dan sou hulle ook onrein wees. Sy moes dus wegbly van ander mense af. Die vrou se toestand word met nie minder nie as sewe deelwoorde beskryf.
Dis asof die sewe deelwoorde die spanning tot by die hoogtepunt laat opbou: Die vrou raak aan Jesus se klere. Haar lydensproses oor 12 jaar heen word dramaties beskryf. Haar toenadering tot Jesus in 'n skare was heeltemal ongeoorloof. Dit verklaar ook hoekom sy bang was dat Jesus haar sou "uitvang". Maar Jesus verstoot haar nie; inteendeel, Hy bemagtig haar. Hy noem haar "dogter" (wat van deernis getuig, maar ook 'n aanduiding kan wees dat sy nou deel is van die geloofshuisgesin; vgl. 3:31-34). Hy spreek sy waardering vir haar geloof uit voordat Hy haar in vrede wegstuur. Die genesing van hierdie onwaardige vrou, binne die verhaal van die genesing van die waardige raadslid se dogter, vertel vir ons hoe Jesus is.
Vir die tweede keer raak Jesus aan 'n onrein mens toe Hy die (dooie) dogtertjie se hand neem. Die uitwerking van Jesus se aanraking is nie dat die onreinheid van die mense na Hom toe oorgaan nie, maar dat sy genesende krag hulle verander. Jesus is anders… en Hy laat die mense stom van verbasing.
Jaïrus kom pleit by Jesus.
Die siek vrou word genees.
Jesus genees Jaïrus se dogtertjie.
1. Klim (met empatie) in die skoene van die vrou en ervaar die krag wat van Jesus af uitgaan.
2. Goeie nuus: Wanneer ons dink ons drome lê aan skerwe (soos Jaïrus se drome vir sy dogtertjie juis nou aan die begin van haar grootwordjare), gee Jesus vir ons nuwe lewe.
As jy daardie dag daar was, sou jy seker vir almal vertel het wat gebeur het. Ek sou… Maar Jesus het gesê hulle mag dit nie oorvertel nie. Hoekom nie? Miskien sou die mense Hom dan wou koning maak, en dit is nie waarom Hy aarde toe gekom het nie.
Hierdie storie gee vir ons baie moed. Jesus kan slegte dinge wat al baie lank aanhou, verander. Hy kan ook dinge wat baie erg is, soos die dood, omkeer. Ons kan ons geheime (soos die vrou se siekte) na Jesus toe neem. Hy sal dit verander en ons terugplaas tussen die mense, soos Hy die dogtertjie aan haar gesin teruggegee het, of soos Hy die vrou gesond gemaak het sodat sy weer tussen mense kon wees. Waar Jesus is, gebeur dinge wat ons stom van verbasing maak. Jesus is God.
Dink saam terug oor die afgelope 12 jaar. Vertel vir mekaar wat die swaarste dinge was wat in hierdie 12 jaar met julle gebeur het.
Vertel vir mekaar van al die wonderlike dinge wat die afgelope 12 jaar met julle gebeur het.
Bid vir vrede vir mekaar.
'n Eenrigting straat. Johannes 14:6
"Ek is die pad, Ek is die waarheid, Ek is die lewe. Niemand kan by die Vader kom as hy nie in My glo nie." (die Bybel vir almal)
"Ek is die weg en die waarheid en die lewe. Niemand kom by die Vader uit behalwe deur My nie." (Nuwe lewende vertaling)
"Ek is die weg en die waarheid en die lewe. Niemand kom na die Vader toe behalwe deur My nie." (1983 vertaling)
"Laat Ek dit so stel: Ek is die 'pad' en My Vader die 'adres'. Wie die pad loop, kom by die ware lewe uit. As iemand 'n ander pad loop, sal hy nooit by My Vader uitkom nie." (Die boodskap)
As julle weer ry, laat mamma of pappa vir julle 'n straatteken wys wat 'n eenrigtingstraat aandui (dit is 'n wit pyl op 'n rooi agtergrond, aan die "verkeerde kant" van die eenrigting sal dit 'n horisontale wit streep op 'n rooi agtergrond wees). Die pad na Jesus is so 'n eenrigtingstraat, as jy in so 'n straat afry, kan jy nie omdraai en terug gaan nie. Jy kan ook nie in die verkeerde rigting in 'n eenrigtingstraat opry nie. Almal wat in die eenrigtingstraat ry, gaan in dieselfde rigting, julle is almal op pad – die pad is Jesus – na dieselfde adres – die Vader.
Jesus is die pad.
Die pad wat jy gebruik om by die Vader te kom, is om in Jesus te glo, Hom in jou lewe in te nooi en Hom te ken. Jy moet glo dat Jesus die Seun van God is en dat Hy vir jou gesterf het. As jy dit doen, is jy op die eenrigtingstraat na die hemel!
Net een pad.
Die Bybel vertel vir ons dat daar net een pad na God is. Jesus is die enigste pad na God.
Dankie Jesus, ek weet dat daar net een pad na God is. Ek sal dit altyd onthou en vir ander mense vertel. Amen.